L-għaqda fid-diversità fl-Ewropa murija f'1,000 ritratt ta' fotografu Ġermaniż
Il-multikulturaliżmu fl-Ewropa se jintwera f'1,000 ritratt ta' ċittadini mill-istati membri tal-Unjoni Ewropea li fotografu Ġermaniż se jkun ħa fi tliet xhur. Bħalissa qed jieħu ritratti f'Malta. Il-fotografu Ġermaniż, Carsten Sander, qed idur il-pajjiżi kollha tal-Unjoni Ewropea għall-proġett "Faces of Europe". Bir-ritratti ta' 1,000 ċittadin Ewropew se juri diversità etnika u ta' twemmin fil-kontinent, u kuntesti soċjali varji ta' temi magħżula minnu meħuda minn angolatura waħda. Fil-Kavallier ta' San Ġakbu, fejn Carsten Sander kien qed jieħu ritratti ta' uċuħ minn Malta, qal li ġibed ritratti ta' ċelebritajiet, atleti, politiċi u ċittadini normali li jiltaqa' magħhom fit-triq. Jiddeskrivi l-proġett li kien mniedi mill-programm kulturali tal-presidenza Ġermaniża bħala turija konkreta ta' appoġġ lejn is-sentimenti Ewropej, b'omaġġ li ried jagħti lejn l-idea ta' għaqda fid-diversità li qal kkontribwiet lejn il-koesistenza paċifika tal-ġnus ewropej, it-tolleranza u l-valuri komuni sa mit-tmiem tat-Tieni Gwerra Dinjija. Jispjega li l-kunċett għall-proġett nibet b'ħolma li bdiet għaxar snin ilu fil-Ġermanja. Jgħid li fl-Ewropa iltaqa' ma' diversi karattri uniċi u jfittex li jgħaqqad l-identitajiet multi-kulturali permezz tar-ritratti. Uħud mill-1,000 ritratt li qed jieħu minn madwar l-Ewropa se jkunu esebiti f'Lulju li ġej fil-Parlament Ewropew fi Brussell u wara tissokta f'postijiet oħra.